Борис Младенов-Young
След майски ден спокойна нощ настава…

chitanka.info

След майски ден спокойна нощ настава,

звезди проблясват, грейва лунен рог,

покой обзема шумната дъбрава,

потъва всичко живо в сън дълбок.

Единствен през зелената морава

сънливо ромоли пенлив поток

и буден славей влюбено запява —

любимата зове от цъфнал глог.

Далеч се носят нежните му трели,

душата си излива цяла в тях,

звездите слушат в унес, онемели —

над него ръсят ситен златен прах.

Тъй нощем млад поет от страст обзет

любимата подмамва със сонет.

Сидни, Австралия — 2015 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.